**Tamsirt 2 : Imaziɣen**

**Tazwert** : Yal agdud yesɛa tadra-ines. Tin n yimaziɣen atas i inudan fell-as. Ihi, anwi i d imaziɣen ? D acu i d anamek n wawal ‘Amaziɣ’ ? d acu-tt tadra n yimaziɣen ?

**Tabadut d usemres n wawal ‘Amaziɣ’ :** Almend n Malika HACID, aẓar n wawal ‘Amaziɣ’ d Z GH neɣ ZQ, tettuɣal ɣer teglest. Aẓar-nniḍen yefka-t-id Gabriel CAMPS, MZG akked MZK tella ɣer yigrikiyen akked Rruman.

Deg tira d yidrisen n teglest llant talɣiwin-a : Mazyes, Maxyes ɣer Yigrikiyen, mazices, madices, mazicei, mazacenses, mazazenes ɣer yirumanen. Ma d Imasriyen, fkan-asen ismawen : Lebou, Tenehou, Meshwesh neɣ Mashawash.

Awal ‘Amaziɣ’ ssemrasen-t yimezɣawalen n Tefriqt ugafa (Leqbayel, Icawiyen, Itergiyen, … atg). S umata, awal ‘Amaziɣ’ yemmal amezdaɣ n Tmazɣa (Tamurt n yimaziɣen neɣ Tafriqt n Ugafa), yemmal daɣen tutlayt (tamaziɣt) akked win i tt-yettmeslayen.

Aṭas n yimussnawen i iɛerḍen ad d-fken anamek i wawal ‘Amaziɣ’, yal yiwen yefka-d turda-ines deg wanect-a.

**Tagetnamka n wawal ‘Amaziɣ’ :** Aṭas n yinumak i d-fkan yimussnawen i wawal ‘Amaziɣ’, ha-tent-an kra n turdiwin ɣef wawal-a :

* **Charles de Foucault** : **amaziɣ** seg **amaheɣ**, seg umyag **aheɣ**, anamek-is **tukksa s ddraɛ.**
* **Sarnelli** yefka-d aẓar **z. w. ɣ**, **azeggaɣ, izwiɣ, imizwiɣ**.
* **Karl PRASS**, **amaziɣ** yusa-d seg umyag **zzeɣ** **: ddu s tfenṭazit**.
* **Jean Léon l’Africain** yenna-d dakken **amaziɣ** anamek-is d **amdan ilelli**.
* **Ma d Salem Caker**, yenna-d **amaziɣ** yekka-d seg **tzeqqa**, yessegzi-d awal ‘amaziɣ’ s **‘Amezdaɣ’.**

**Ismawen-nniḍen i yettunefken i yimaziɣen :** Hérodote, amazray agriki n teglest yefka-asen i yimezdaɣ icebḥanen n Tefriqt ugafa isem n ' ‘Yilibiyen’, yenna-d belli llan sin n lesnaf seg-sen : 1 : Idewwasen 2 : imezgiyen

Imasriyyen n teglest, fkan-asen i yimaziɣen ismawen ‘**Lebu’, ‘Tehenu’, ‘Temehu’**, **‘Meshwesh’.**

**‘Barbarus’ ‘barbari’** smersen-ten yigrikiyrn d yirumanen i yegduden yeffɣen i tɣerma-nsen Gréco-romaine. Syi akkin, Irumanen ṭṭfen deg yisem-a i yimezdaɣ n Tefriqt ugafa.

Deg tallit talemmast, Iɛraben fkan-asen i yefriqen icebḥanen n Tefriqt ugafa isem n ‘Barbares’ de ‘Barbara’, acku ur zmiren ara ad asen-fehmen mi ara ttmeslayen. Anamek-a yella daɣen deg Tefransist, barbare : wid iwumi ur tettwafham ara tutlayt-nsen.

1. **Tadra n Yimaziɣen :** Tadra n yimaziɣen seg tallit n teglest, tecɣeb imazrayen d yimnadiyen s umata. Aṭas n turdiwin i d-ssumren yineggura-ya ɣef tadra n yimaziɣen.
* **Turdiwin i icudden ɣer taqsiḍin :** kra n yimeskaren n teglest ssumren-d aṭas n teqsiḍin ɣef tadra n yimaziɣen, ha-tent-a kra seg-sent :

 Hérodote, amazray Agriki n tasut tis V q. t. s. ∑, Ilibiyyen frurin-d seg ‘les Troyens’ i d-irewlen ɣer Tefriqt. Turda-ya yules-as-d Hécatée, tasut tis IV q. t. s. ∑.

Deg udlis ‘La Guerre de Jugurtha’, Salluste (83- 85 av J-C) yules-d dakken imezdaɣ iqdimen n Tefriqt ugafa qqaren-asen les Gétules et les Libyens. S yin akkin, rnan-d ɣur-sen des Mèdes et des Perses i d-yeddan d Hercule ɣer Tefriqt.

Turdiwin-a ur sɛint ara llsas deg umezruy, maca deg tallit-nni n teglest umnen yis-sent ula d Imaziɣen.

* **Turda n tadra n usammar :**

Tadra n usammar ur d-tlul ara mi d-usan Waɛraben ɣer Tafriqt ugafa. Deg tasut tis VI, Procope yenna-d dakken imaziɣen frurin-d seg Yikenɛaniyyen. Ihi, ṭṭfen Libya armi d Gibraltar, bnan aṭas n temdinin.

Aṭas n yimeskaren Aɛraben i d-yennan belli lejdud n yimaziɣen d Isimitiyyen (Kanɛan). Almend n El-Bekri, tadra-nsen seg Falasṭin, frurin-d seg Ifrikios, mmi-s n Goliath (Djalout). Mi yemmut uneggaru-ya, udayen ssuffɣen-ten-d seg Falasṭin. Qqimen kra n wakud deg Maser, syin akkin rekden deg Tefriqt ugafa. Ibn Xeldun, deg udlis-is ‘Histoire des Berbères’ yemmeslay-d ɣef turdiwin-a i d-fkan yimeskaren Aɛraben send-is.Turda i d-yefka netta *: “ Imaziɣen d arraw n Kanɛan, mmi-s n Cam, mmi-s n Nuḥ. Amezwaru-nsen (jedd-nsen) qqaren-as Maziɣ.”*

**-Turda n tadra n L’Europe:**

Tiwɣi tafransist terna-d deg tezrawin ɣef yimaziɣen. Seg tazwara ( deg lqern wis 19), gan anadi ɣef tadra n yimaziɣen : kra seg-sen ulsen-d i turdiwin yezrin, kra-nniḍen wwin-d amaynut, maca maci d ayen yesɛan llsas.

Kra n wakud segmi tattwaṭṭef Lezzayer tamanaɣt, yiwen n capitaine seg yigen n Fransa, Rozet, yufa deg temnaḍt n Bni Messus, iẓekwan iqburen, iwumi qqaren ‘Dolmens’ n teglest. Deg tazwara, imussnawen nnan-d belli bnan-ten les mercenaires Gaulois, Français n zik i yellan deg Qerṭağ, s yin akkin teffeɣ-d turda d inasliyyen n Tefriqt ugafa i ten-yebnan. Almend n waya, A. Bertrand, 1863, yefka-d turda taseltit ‘celtique’ i yimaziɣen. Almend-is, s turda-ya, ara negzu ṭṭaqqa n yemdanen yesɛan allen tizerqaqin d ccɛer awraɣ deg temnaḍin timezɣawalin. M. Olivier, aselway n l’Académie de Bône, yenna-d belli Imaziɣen frurin-d seg Yigrikiyyen.

* **Turdiwin-nniḍen.**

Llant turdiwin-nniḍen i d-ssumren yimussnawen ɣef tadra n yimaziɣen d tutlayt tamaziɣt : Mèdes, Perses, Syriens, Egyptiens, Indiens, Yéménites, Basques, etc. mmeslayen-d ula ɣef ‘les Atlantes’, agdud iɣef d-yenna Platon belli thudd-it znezla kra n tasutin s. t. s. ∑.

* **Turda n tadra tadigant :**

Tussniwin n uzermezruy d tesnalest i ssawḍen yimussnawen ad d-afen tifrat i wugur n tadra n umdan n Tefriqt n ugafa.

Ineggura-ya qqaren-d dakken Tafriqt ugaf tella tettwazdeɣ yakan seg tallit taqburt almend n uzermezruy. Ihi, amdan yella yakan deg temnaḍt-a deg tallit n udɣaɣ aqbur talemmast, win iwumi qqaren amdan Aɛatiri. Seg uneggaru-ya yefruri-d umdan n Mecta Lɛerbi i d-ufan yimnadiyen deg 1907.

Amdan n Mecta Lɛerbi yenqes maca ur yengir ara, iban-d yiwen n ssenf-nniḍen : Aqefsi, seg yisem n teglest anda i d-yeqqim later-is i ufan tikelt tamezwarut’Qafsa’ de Tunes. Ssenf-a n umdan d ‘protoméditerranéen’, anamek-is d win i yesɛan tulmisin n yegduden n ugrakal n wass-a. Γef waya, imussnawen n Tesnalest walan belli d Iqefsiyyen i d lejdud n yegduden n Tefriqt ugafa n wass-a.

Seg tallit n teglest, aṭas n turdiwin i d-ssumren yimussnawen ɣef tadra n yimaziɣen, maca, tuget-nsent d tiqsiḍin kan ur nesɛi ara llsas. Nurğa ihi imahilen n yizermazrayen d les ethnologues iwakken ad d-tban tidet fell-asen. Neẓra ass-a belli ɣas akken lejdud-nsen iqdimen usan-d seg wanda-nniḍen, imi aṭas-aya i rekden iman-nsen deg Lmeɣreb, ihi nezmer ad ten-neḥseb d imezdaɣ inasliyen n Tefriqt n ugafa.

**Bibliographie :**

Malika HACHID, Les premiers Berbères entre Méditerranée, Tassili et Nil, éd Ina-yas, 2000, Ed Sud 2001.

Gabriel CAMPS, Les Berbères, mémoire et identité,

M. G. Olivier, Recherches sur les origines des Berbères, éd l’Odyssée, 2009.

Mahfoud KADDACHE, l’Algérie des Algériens, de la préhistoire jusqu’à 1954

Mahfoud KADDACHE, L’Algérie dans l’antiquité, ENAL, Alger, 1992.

Mohand Akli HADDADOU, Le Guide de la culture berbère, ina-yas, 2000